Uhkarohkea takaa-ajo tapahtui Jämsän lähellä, kun 16-vuotias poika pakeni poliisia kaverit kyydissään.

Hurjia ohituksia henkilöautolla tehnyt ja poliisia noin 27,5 kilometrin matkan paennut teini on tuomittu Keski-Suomen käräjillä 120 päiväsakkoon.

Pohjois-Pohjanmaalta kotoisin olevan 16-vuotiaan pojan syyksi luettiin törkeä liikenneturvallisuuden vaarantaminen ja kulkuneuvon kuljettaminen oikeudetta.

Rikokset tapahtuivat perjantai-iltana 15. huhtikuuta ysitiellä välillä Jämsä–Orivesi. Poika sai maksaakseen 720 euron sakot.

Poika kuljetti äidiltään anastamaansa vuosimallin 2002 Nissan Almeraa. Vauhtia 2,2-litraisella dieselautolla oli takaa-ajon aikana enimmillään noin 170 kilometriä tunnissa.

Muiden tielläliikkujien lisäksi poika vaaransi myös kyydissä olleet viisi kaveriaan. Takapenkillä istui neljä 14-vuotiasta, joista yksi oli tyttö. Kaikille takapenkkiläisille ei ollut turvavyötä. Etupenkillä istui 17-vuotias poika.

”Ajoin karkuun niin kovaa kuin auto kulki”

Koko kuusikko oli karkumatkalla lastenkodista.

Kuulusteluissa kuski kertoi olleensa karussa jo kuukauden ajan. Muut olivat lähteneet sijoituspaikastaan joko samana päivänä tai muutama päivä aikaisemmin.

Kuski haki auton äitinsä luota. Hän otti auton avaimet salaa äitinsä käsilaukusta.

– Äiti kyllä tiesi, että minun olisi pitänyt olla (lastenkodissa), muttei sanonut mitään, poika kertoi poliisille.

Nuoret päättivät lähteä ajamaan kohti Etelä-Suomea nelostietä pitkin. Kyydissä olleet joivat ”juoksukaljaa”, jota he olivat näpistäneet matkan varrella. Yksi takapenkillä ollut 14-vuotias poika oli sammunut takaa-ajon alkaessa.

Kuski kääntyi Jyväskylässä Tampereen suuntaan ysitielle. Ongelmat alkoivat hieman Jämsän eteläpuolella, kun pohjoiseen kulkeneen poliisiauton valvontalaite ilmoitti vastaan tulleen auton anastetuksi.

Poliisi kääntyi perään ja yritti saada auton pysähtymään. Poika ei kuitenkaan piitannut pysäytysvaloista tai hälytysäänistä.

– Kun poliisi lähti perään, ajoin karkuun niin kovaa kuin auto kulki, poika myönsi.

”Olin humalassa, en oikein osannut pelätäkään”

Anastetun auton vauhti kiihtyi huomattavasti yli sallitun nopeuden: alueella, jossa maksiminopeus oli 80 km/t poliisi mittasi 150 kilometrin tuntinopeuden. Satasen alueella vauhtia oli jopa 170 km/t. Etupenkillä istunut poika kertoi poliisille mittarin näyttäneen maksimissaan 180 kilometrin tuntinopeutta.

– Olin humalassa kuten kaikki kyytiläiset, en oikein osannut pelätäkään. Me muut vain sanoimme, että älä pysähdy, 17-vuotias kertoi poliisille.

Poliisi kirjasi teinin ylittäneen ainakin viidesti keltaisen viivan. Vaarallisia ohituksia poika teki vastaantulevasta liikenteestä huolimatta ainakin neljä. Monet vastaan tulleet autot joutuivat väistämään teinikuskia pientareelle.

– Vastaantulija joutui väistämään. Ei tainnut yhteentörmäys olla kovin kaukana, poika myönsi erään tilanteen kuulusteluissa.

Poliisin tielle satoi kaljatölkkejä

Vaarallisin tilanne syntyi takaa-ajon loppuvaiheessa. Ylikonstaapeli todisti takaa-ajetun auton ohittaneen kolme henkilöautoa ja perävaunullisen rekan ”vasemmalle kaartuvassa kaarteessa mäen harjanteella, missä oli täydellinen näkemäeste, eikä ohittaja voinut mitenkään tietää, tuleeko vastaan ketään”.

– Mietin jo seuraamisesta luopumista, koska tilanteet olivat niin vaarallisia, poliisiautoa kuljettanut ylikonstaapeli sanoi.

Takaa-ajoa vaikeutti osin se, että autosta heitettiin kaljatölkkejä tielle.

– Kaikki takapenkkiläiset heittivät kaljatölkkejä autosta ulos. Ehkä he halusivat vaikeuttaa poliisiauton seuraamista, kuski mietti.

Näin ymmärsi poliisikin. Tutkintailmoituksen kirjauksen mukaan ”ajoneuvosta heiteltiin poliisin eteen useita täysiä kaljatölkkejä, millä yritettiin vaikeuttaa poliisiauton kulkua”.

Muutama kilometri ennen Orivettä pakoautoa oli vastassa toinen poliisi. Poika pysäytti auton ja pakeni juosten metsään. Poliisi tavoitti pojan muutama tunti myöhemmin lähialueelta.